Ανακοίνωση για την έναρξη επανεξέτασης ενόψει της λήξεως ισχύος των μέτρων αντιντάμπινγκ που εφαρμόζονται στις εισαγωγές ορισμένων σωλήνων κάθε είδους χωρίς συγκόλληση από σίδηρο ή μη κραματοποιημένο χάλυβα καταγωγής Πολωνίας, Ρωσίας, Τσεχικής Δημοκρατίας, Ρουμανίας και Σλοβακικής Δημοκρατίας

(2002/C 288/02)

Μετά τη δημοσίευση ανακοίνωσης για την επικείμενη λήξη(1) των ισχυόντων μέτρων αντιντάμπινγκ που εφαρμόζονται στις αγωγές ορισμένων σωλήνων κάθε είδους χωρίς συγκόλληση από σίδηρο ή μη κραματοποιημένο χάλυβα καταγωγής Πολωνίας, Ρωσίας, Τσεχικής Δημοκρατίας, Ρουμανίας και Σλοβακικής Δημοκρατίας, (εφεξής "οι ενδιαφερόμενες χώρες"), η Επιτροπή έλαβε αίτηση για επανεξέταση σύμφωνα με το άρθρο 11 παράγραφος 2 και το άρθρο 11 παράγραφος 3 του κανονισμού (ΕΚ) αριθ. 384/96 του Συμβουλίου(2), όπως τροποποιήθηκε τελευταία από τον κανονισμό (ΕΚ) αριθ. 1972/2002(3) (εφεξής "ο βασικός κανονισμός").

1. Αίτηση επανεξέτασης

Η καταγγελία υποβλήθηκε στις 23 Αυγούστου 2002 από την επιτροπή άμυνας του κλάδου παραγωγής σωλήνων χωρίς συγκόλληση από χάλυβα της Ευρωπαϊκής Ένωσης (Defence Committee of the Seamless Steel Tube industry of the European Union) (εφεξής "ο αιτών") εξ ονόματος των παραγωγών που αντιπροσωπεύουν το μεγαλύτερο μέρος, στη συγκεκριμένη περίπτωση πάνω από 75 % της συνολικής κοινοτικής παραγωγής ορισμένων σωλήνων κάθε είδους χωρίς συγκόλληση από σίδηρο ή μη κραματοποιημένο χάλυβα.

2. Προϊόν

Τα υπό εξέταση προϊόντα είναι:

α) σωλήνες χωρίς συγκόλληση από σίδηρο ή μη κραματοποιημένο χάλυβα των τύπων που χρησιμοποιούνται για αγωγούς πετρελαίου ή αερίου, με εξωτερική διάμετρο που δεν υπερβαίνει τα 406,4 mm·

β) σωλήνες χωρίς συγκόλληση κυκλικής τομής, από σίδηρο ή μη κραματοποιημένο χάλυβα, που έχουν διελκυσθεί ή ελαθεί σε ψυχρή κατάσταση, άλλοι από σωλήνες ακριβείας·

γ) άλλοι σωλήνες κυκλικής τομής, από σίδηρο ή μη κραματοποιημένο χάλυβα, άλλοι από σωλήνες με σπείρωμα ή στους οποίους μπορεί να σχηματισθεί σπείρωμα, με εξωτερική διάμετρο που δεν υπερβαίνει τα 406,4 mm,

("το υπό εξέταση προϊόν"), καταγωγής Πολωνίας, Ρωσίας, Τσεχικής Δημοκρατίας, Ρουμανίας και Σλοβακικής Δημοκρατίας, και υπάγονται προς το παρόν στους κωδικούς ΣΟ ex 7304 10 10, ex 7304 10 30, 7304 31 99 και 7304 39 91 και 7304 39 93. Οι εν λόγω κωδικοί ΣΟ δίδονται μόνο για πληροφόρηση.

3. Ισχύοντα μέτρα

Τα ισχύοντα σήμερα μέτρα είναι οι οριστικοί δασμοί αντιντάμπινγκ που επιβάλλονται με τον κανονισμό (ΕΚ) αριθ. 2320/97(4), όπως τροποποιήθηκε τελευταία από τον κανονισμό (ΕΚ) αριθ. 190/2000(5) και τις αναλήψεις υποχρεώσεων που έγιναν δεκτές με τις αποφάσεις 97/790/ΕΚ(6) και 2000/70/ΕΚ της Επιτροπής(7).

4. Λόγοι της επανεξέτασης

4.1. Λόγοι της επανεξέτασης ενόψει της λήξεως ισχύος

Η αίτηση βασίζεται στο επιχείρημα ότι η λήξη ισχύος των μέτρων είναι πιθανόν να οδηγήσει στη συνέχιση ή στην επανάληψη της πρακτικής ντάμπινγκ και της ζημίας που προκλήθηκε στον κοινοτικό κλάδο παραγωγής.

Ο υπαινιγμός για συνέχιση της τακτικής ντάμπινγκ όσον αφορά την Τσεχική Δημοκρατία βασίζεται σε σύγκριση της κανονικής αξίας, που καθορίζεται με βάση τις τιμές στην εσωτερική αγορά, με τις τιμές εξαγωγής του υπό εξέταση προϊόντος στην Κοινότητα.

Ο ισχυρισμός για τη συνέχιση του ντάμπινγκ όσον αφορά την Πολωνία, τη Ρουμανία και τη Σλοβακική Δημοκρατία βασίζεται σε σύγκριση της κατασκευασμένης κανονικής αξίας με τις τιμές εξαγωγής του υπό εξέταση προϊόντος στην Κοινότητα.

Σύμφωνα με το άρθρο 2 παράγραφος 7 του βασικού κανονισμού, ο αιτών στήριξε τον ισχυρισμό για την ύπαρξη πρακτικής ντάμπινγκ σε σχέση με τη Ρωσία σε σύγκριση της τιμής στην οικονομία αγοράς μιας τρίτης χώρας, η οποία αναφέρεται στο σημείο 5 παράγραφος 1 στοιχείο δ) της παρούσας ανακοίνωσης, με τις τιμές εξαγωγής του υπό εξέταση προϊόντος όταν πωλείται για εξαγωγή προς την Κοινότητα.

Πάνω σε αυτή τη βάση, τα υπολογιζόμενα περιθώρια ντάμπινγκ είναι σημαντικά για όλες τις σχετικές χώρες εξαγωγής.

Ο καταγγέλλων προσκόμισε στοιχεία ότι οι εισαγωγές του υπό εξέταση προϊόντος από την Πολωνία, τη Ρωσία, την Τσεχική Δημοκρατία, τη Ρουμανία και τη Σλοβακική Δημοκρατία αυξήθηκαν γενικά σε απόλυτους όρους και σε όρους μεριδίου της αγοράς.

Υπάρχει επίσης ο ισχυρισμός ότι οι όγκοι και οι τιμές του υπό εξέταση εισαγόμενου προϊόντος έχουν εξακολουθήσει, μεταξύ άλλων συνεπειών, να έχουν αρνητικό αντίκτυπο στο μερίδιο της αγοράς που κατέχει, τις πωλούμενες ποσότητες και το επίπεδο των τιμών που επιβάλλει ο κοινοτικός κλάδος παραγωγής, με σημαντικά αρνητικά αποτελέσματα στη γενική απόδοση, την οικονομική κατάσταση και την κατάσταση απασχόλησης του κοινοτικού κλάδου παραγωγής.

Επιπλέον, ο αιτών ισχυρίζεται ότι η τυχόν επανάληψη σημαντικών εισαγωγών με τιμές που αποτελούν αντικείμενο ντάμπινγκ στις εν λόγω χώρες θα ήταν πιθανόν να οδηγήσει, εάν επιτραπεί η λήξη της ισχύος των μέτρων, σε επανάληψη της ζημίας για τον κοινοτικό κλάδο παραγωγής. Επιπλέον, ισχυρίζεται ότι η τυχόν επανάληψη σημαντικών εισαγωγών σε τιμές ντάμπινγκ στις εν λόγω χώρες θα ήταν πιθανόν να οδηγήσει, εάν επιτραπεί η λήξη της ισχύος των μέτρων, σε επανάληψη της ζημίας για τον κοινοτικό κλάδο παραγωγής.

4.2. Λόγοι της ενδιάμεσης επανεξέτασης

Η αίτηση σύμφωνα με το άρθρο 11 παράγραφος 3 βασίζεται στους λόγους ότι η μορφή και το επίπεδο των μέτρων δεν είναι κατάλληλες για να αντικρούσουν την πρακτική ντάμπινγκ που προκαλεί η ζημία.

Παρά την ύπαρξη των μέτρων, τα περιθώρια ντάμπινγκ φαίνονται ακόμη ουσιαστικά και φαίνεται ότι τα μέτρα δεν ήταν επαρκή για να εξαλείψουν τη ζημία. Επιπλέον, φαίνεται ότι ορισμένα μέτρα με τη μορφή αναλήψεως υποχρεώσεων μπορεί να έχουν συμβάλει στην έλλειψη αποτελεσματικότητας των μέτρων. Αυτές οι αναλήψεις υποχρεώσεων έλαβαν τη μορφή συμφωνίας για την τιμή έως ένα ορισμένο ετήσιο κατώτατο όριο ποσοτήτων και ένα δασμό κατ' αξίαν για τις ποσότητες πάνω από αυτό το κατώτατο όριο.

5. Διαδικασία

Αφού κατέληξε στο συμπέρασμα, κατόπιν διαβουλεύσεων με τη συμβουλευτική επιτροπή, ότι υπάρχουν επαρκή αποδεικτικά στοιχεία που δικαιολογούν την έναρξη επανεξέτασης ενόψει της λήξεως ισχύος των μέτρων και της ενδιάμεσης επανεξέτασης, η Επιτροπή αρχίζει έρευνα σύμφωνα με το άρθρο 11 παράγραφοι 2 και 3 του βασικού κανονισμού.

5.1. Διαδικασία για τον προσδιορισμό της πρακτικής ντάμπινγκ και της ζημίας

Η έρευνα θα καθορίσει εάν η λήξη της ισχύος των μέτρων είναι πιθανόν ή όχι να οδηγήσει στη συνέχιση ή στην επανάληψη του ντάμπινγκ και της ζημίας και εάν χρειάζεται να συνεχισθούν, να καταργηθούν ή να τροποποιηθούν τα υπάρχοντα μέτρα.

α) Δειγματοληψία

Λόγω του αριθμού των μερών που ενέχονται στην παρούσα διαδικασία, η Επιτροπή μπορεί να αποφασίσει να εφαρμόσει δειγματοληπτική μέθοδο σύμφωνα με το άρθρο 17 του βασικού κανονισμού.

i) Δειγματοληψία για εξαγωγείς/παραγωγούς στη Ρωσία

Για να μπορέσει η Επιτροπή να αποφασίσει κατά πόσον είναι αναγκαία η δειγματοληψία και, εφόσον είναι αναγκαία, να επιλέξει ένα δείγμα, όλοι οι εξαγωγείς/παραγωγοί ή οι εκπρόσωποί τους που ενεργούν για λογαριασμό τους καλούνται να αναγγελθούν ερχόμενοι σε επαφή με την Επιτροπή και να παράσχουν τις κατωτέρω πληροφορίες σχετικά με την εταιρεία τους ή τις εκάστοτε εταιρείες εντός της προθεσμίας που καθορίζεται στην παράγραφο 6 στοιχείο β) σημείο i) της παρούσας ανακοίνωσης:

- την επωνυμία, διεύθυνση, ηλεκτρονική διεύθυνση, τον αριθμό τηλεφώνου και φαξ ή/και τον αριθμό τέλεξ και το αρμόδιο πρόσωπο,

- τον κύκλο εργασιών σε εθνικό νόμισμα και τον όγκο σε τόνους του υπό εξέταση προϊόντος που πώλησαν προς εξαγωγή στην Κοινότητα κατά την περίοδο από την 1η Οκτωβρίου 2001 έως την 30ή Σεπτεμβρίου 2002,

- εάν η εταιρεία προτίθεται να ζητήσει ατομικό περιθώριο (ατομικά περιθώρια μπορούν να ζητηθούν μόνον από παραγωγούς), τον κύκλο εργασιών σε εθνικό νόμισμα και τον όγκο των πωλήσεων σε τόνους του υπό εξέταση προϊόντος στην εγχώρια αγορά κατά την περίοδο από την 1η Οκτωβρίου 2001 έως την 30ή Σεπτεμβρίου 2002,

- τις ακριβείς δραστηριότητες της εταιρείας όσον αφορά την παραγωγή του υπό εξέταση προϊόντος,

- την επωνυμία και τις ακριβείς δραστηριότητες όλων των συνδεδεμένων εταιρειών(8) που συμμετέχουν στην παραγωγή ή/και στην πώληση (προς εξαγωγή ή/και στην εγχώρια αγορά) του υπό εξέταση προϊόντος,

- κάθε άλλη πληροφορία που θα μπορούσε να βοηθήσει την Επιτροπή στην επιλογή του δείγματος,

- ένδειξη για το κατά πόσον η εταιρεία ή οι εταιρείες συμφωνούν να συμπεριληφθούν στο δείγμα και, στην περίπτωση αυτή, να απαντήσουν σε ερωτηματολόγιο και να δεχθούν τη διενέργεια επιτόπιας επαλήθευσης των απαντήσεών τους.

Για να λάβει τις πληροφορίες που θεωρεί απαραίτητες για την επιλογή του δείγματος των εξαγωγέων/παραγωγών, η Επιτροπή θα έρθει επίσης σε επαφή με τις αρχές της χώρας εισαγωγής, καθώς και με κάθε γνωστή ένωση εισαγωγέων/παραγωγών.

ii) Δειγματοληψία για τους εισαγωγείς

Για να μπορέσει η Επιτροπή να αποφασίσει κατά πόσον είναι αναγκαία η δειγματοληψία και, εφόσον είναι αναγκαία, να επιλέξει ένα δείγμα, όλοι οι εισαγωγείς ή οι εκπρόσωποί τους που ενεργούν για λογαριασμό τους καλούνται να αναγγελθούν ερχόμενοι σε επαφή με την Επιτροπή και να παράσχουν τις κατωτέρω πληροφορίες σχετικά με την εταιρεία τους ή τις εκάστοτε εταιρείες εντός της προθεσμίας που καθορίζονται στην παράγραφο 6 στοιχείο β) σημείο i) της παρούσας ανακοίνωσης:

- την επωνυμία, διεύθυνση, ηλεκτρονική διεύθυνση, τον αριθμό τηλεφώνου και φαξ ή/και τον αριθμό τέλεξ και το αρμόδιο πρόσωπο,

- το συνολικό κύκλο εργασιών της εταιρείας σε ευρώ κατά την περίοδο από την 1η Οκτωβρίου 2001 έως την 30ή Σεπτεμβρίου 2002,

- το συνολικό αριθμό των απασχολουμένων,

- τις ακριβείς δραστηριότητες της εταιρείας όσον αφορά το υπό εξέταση προϊόν,

- τον όγκο σε τόνους και την αξία σε ευρώ των εισαγωγών και των μεταπωλήσεων του υπό εξέταση εισαγόμενου προϊόντος καταγωγής Πολωνίας, Ρωσίας, Τσεχικής Δημοκρατίας, Ρουμανίας και Σλοβακικής Δημοκρατίας, που πραγματοποιήθηκαν στην κοινοτική αγορά κατά το χρονικό διάστημα από την 1η Οκτωβρίου 2001 έως την 30ή Σεπτεμβρίου 2002,

- τις επωνυμίες και τις ακριβείς δραστηριότητες όλων των συνδεδεμένων εταιρειών που συμμετέχουν στην παραγωγή ή/και στην πώληση του υπό εξέταση προϊόντος,

- κάθε άλλη πληροφορία που θα μπορούσε να βοηθήσει την Επιτροπή στην επιλογή του δείγματος,

- ένδειξη για το κατά πόσον η εταιρεία ή οι εταιρείες συμφωνούν να συμπεριληφθούν στο δείγμα και, στην περίπτωση αυτή, να απαντήσουν σε ερωτηματολόγια και να δεχθούν τη διενέργεια επιτόπιας επαλήθευσης των απαντήσεών τους.

Για να συγκεντρώσει τα στοιχεία που κρίνει αναγκαία για την επιλογή του δείγματος των εισαγωγέων, η Επιτροπή θα έλθει πλέον σε επαφή με τις γνωστές ενώσεις των εισαγωγέων.

iii) Τελική επιλογή των δειγμάτων

Όλα τα ενδιαφερόμενα μέρη που επιθυμούν να υποβάλουν οποιοδήποτε στοιχείο σχετικά με την επιλογή των δειγμάτων πρέπει να το πράξουν εντός της προθεσμίας που καθορίζεται στην παράγραφο 6 στοιχείο β) σημείο ii) της παρούσας ανακοίνωσης.

Η Επιτροπή σκοπεύει να προβεί στην τελική επιλογή των δειγμάτων αφού ζητήσει τη γνώμη των ενδιαφερόμενων μερών που έχουν εκδηλώσει προθυμία να συμπεριληφθούν στο δείγμα.

Οι εταιρείες που συμπεριλαμβάνονται στα δείγματα πρέπει να απαντήσουν στο ερωτηματολόγιο εντός της προθεσμίας που καθορίζεται στην παράγραφο 6 στοιχείο β) σημείο iii) της παρούσας ανακοίνωσης και πρέπει να συνεργασθούν στο πλαίσιο της έρευνας.

Σε περίπτωση που δεν εκδηλωθεί ικανοποιητική διάθεση συνεργασίας, σύμφωνα με το άρθρο 17 παράγραφος 4 και το άρθρο 18 του βασικού κανονισμού, η Επιτροπή μπορεί να βασίζει τα συμπεράσματά της στα διαθέσιμα πραγματικά περιστατικά.

β) Ερωτηματολόγια

Για να συγκεντρώσει η Επιτροπή τις πληροφορίες που θεωρεί απαραίτητες για την έρευνα, θα αποστείλει ερωτηματολόγια στον κοινοτικό κλάδο παραγωγής και σε όλες τις ενώσεις παραγωγών της Κοινότητας στους εξαγωγείς/παραγωγούς της Ρωσίας που έχουν περιληφθεί στο δείγμα, στους εισαγωγείς/παραγωγούς της Πολωνίας, της Τσεχικής Δημοκρατίας, της Ρουμανίας και της Σλοβακικής Δημοκρατίας, σε όλες τις ενώσεις εξαγωγέων/παραγωγών, στους εισαγωγείς που έχουν περιληφθεί στο δείγμα και σε όλες τις ενώσεις εισαγωγέων που αναφέρονται στην αίτηση ή που συνεργάσθηκαν στην έρευνα η οποία οδήγησε στη λήψη των μέτρων που αποτελούν αντικείμενο της παρούσας επανεξέτασης, καθώς και στις αρχές των εν λόγω χωρών εξαγωγής.

Σε όλες τις περιπτώσεις, όλα τα μέρη θα πρέπει να επικοινωνήσουν πάραυτα με την Επιτροπή με φαξ, για να πληροφορηθούν εάν περιλαμβάνονται στην αίτηση, και για να ζητήσουν, ενδεχομένως, το ερωτηματολόγιο εντός της προθεσμίας που καθορίζεται στην παράγραφο 6 στοιχείο α) σημείο i), δεδομένου ότι η προθεσμία που καθορίζεται στην παράγραφο 6 στοιχείο α) σημείο ii) της παρούσας ανακοίνωσης ισχύει για όλα τα ενδιαφερόμενα μέρη.

Οι εξαγωγείς/παραγωγοί της Ρωσίας που ζητούν ατομικό περιθώριο, με σκοπό την εφαρμογή του άρθρου 17 παράγραφος 3) και του άρθρου 9 παράγραφος 6) του βασικού κανονισμού, πρέπει να υποβάλουν συμπληρωμένο ερωτηματολόγιο εντός της προθεσμίας που καθορίζεται στην παράγραφο 6 στοιχείο α) σημείο ii) της παρούσας ανακοίνωσης. Πρέπει ως εκ τούτου να ζητήσουν το ερωτηματολόγιο εντός της προθεσμίας που καθορίζεται στην παράγραφο 6 στοιχείο α) σημείο i) της παρούσας ανακοίνωσης. Ωστόσο, τα εν λόγω μέρη θα πρέπει να γνωρίζουν ότι αν εφαρμοστεί δειγματοληψία στους εξαγωγείς/παραγωγούς, η Επιτροπή μπορεί παρ' όλα αυτά να αποφασίσει να μην υπολογίσει ατομικό περιθώριο για αυτούς, αν ο αριθμός των εξαγωγέων/παραγωγών είναι τόσο μεγάλος ώστε η ατομική εξέταση να είναι υπερβολικά επαχθής και να εμποδίζει την έγκαιρη ολοκλήρωση της έρευνας.

γ) Συγκέντρωση πληροφοριών και ακροάσεις

Όλα τα ενδιαφερόμενα μέρη καλούνται να γνωστοποιήσουν τις απόψεις τους, να υποβάλουν πληροφορίες πέραν των απαντήσεων στο ερωτηματολόγιο και να προσκομίσουν αποδεικτικά στοιχεία. Οι πληροφορίες και τα αποδεικτικά στοιχεία πρέπει να υποβληθούν στην Επιτροπή εντός της προθεσμίας που καθορίζεται στην παράγραφο 6 στοιχείο α) σημείο ii) της παρούσας ανακοίνωσης.

Επιπλέον, η Επιτροπή μπορεί να δεχθεί σε ακρόαση τα ενδιαφερόμενα μέρη, υπό την προϋπόθεση ότι θα υποβάλουν αίτηση ότι υπάρχουν ειδικοί λόγοι για να γίνουν δεκτά σε ακρόαση. Η εν λόγω αίτηση πρέπει να υποβληθεί εντός της προθεσμίας που καθορίζεται στην παράγραφο 6 στοιχείο α) σημείο iii) της παρούσας ανακοίνωσης.

δ) Υπολογισμός της κανονικής αξίας για τους ρώσους εξαγωγείς/παραγωγούς

Κατά την προηγούμενη έρευνα η Τσεχική Δημοκρατία χρησιμοποιήθηκε ως κατάλληλη χώρα με οικονομία της αγοράς με σκοπό τον καθορισμό της κανονικής αξίας όσον αφορά τη Ρωσία. Για τους σκοπούς της αίτησης ο κοινοτικός κλάδος παραγωγής στήριξε την αξιολόγηση του ντάμπινγκ, που ασκείται από τις εισαγωγές από τη Ρωσία, στην Τσεχική Δημοκρατία. Ωστόσο, με την έναρξη ισχύος του κανονισμού (ΕΚ) αριθ. 1972/2002 που τροποποιεί με το βασικό κανονισμό, η κανονική αξία για τους ρώσους εξαγωγείς και παραγωγούς σε αυτή την έρευνα θα καθοριστεί σύμφωνα με τις διατάξεις του άρθρου 2 παράγραφοι 1 έως 6 του βασικού κανονισμού. Δεδομένου ότι μπορεί να θεωρηθεί σκόπιμο να εφαρμοσθεί δειγματοληψία σε αυτή την περίπτωση η κανονική αξία για τους ρώσους εξαγωγείς παραγωγούς θα καθοριστεί ως εκ τούτου σύμφωνα με το άρθρο 2 παράγραφοι 1 έως 6, με την επιφύλαξη του άρθρου 17 και του άρθρου 9 παράγραφος 6 του βασικού κανονισμού.

5.2. Διαδικασία για την αξιολόγηση του κοινοτικού συμφέροντος

Σύμφωνα με το άρθρο 21 του βασικού κανονισμού και στην περίπτωση που επιβεβαιώνεται η πιθανότητα συνέχισης της πρακτικής ντάμπινγκ και ζημίας, λαμβάνεται απόφαση σχετικά με το εάν η διατήρηση ή η κατάργηση των μέτρων αντιντάμπινγκ δεν αντιβαίνει στο κοινοτικό συμφέρον. Για το λόγο αυτό, ο κοινοτικός κλάδος παραγωγής, οι εισαγωγείς, οι αντιπροσωπευτικές ενώσεις τους, οι αντιπροσωπευτικοί χρήστες και οι αντιπροσωπευτικές οργανώσεις καταναλωτών έχουν τη δυνατότητα, εφόσον αποδεικνύουν ότι υπάρχει αντικειμενική σχέση μεταξύ της δραστηριότητάς τους και του υπό εξέταση προϊόντος, να αναγγελθούν και να παράσχουν πληροφορίες στην Επιτροπή εντός της γενικής προθεσμίας που καθορίζεται στην παράγραφο 6 στοιχείο α) σημείο ii) της παρούσας ανακοίνωσης. Τα μέρη που έχουν τηρήσει τη διαδικασία αυτή μπορούν να ζητήσουν ακρόαση, εκθέτοντας τους ιδιαίτερους λόγους για τους οποίους επιβάλλεται η ακρόασή τους, εντός της προθεσμίας που καθορίζεται στην παράγραφο 6 στοιχείο α) σημείο iii) της παρούσας ανακοίνωσης. Θα πρέπει να σημειωθεί ότι τυχόν πληροφορίες που υποβάλλονται σύμφωνα με το άρθρο 21 θα ληφθούν υπόψη μόνον εφόσον τεκμηριώνονται με αποδεικτικά στοιχεία κατά την υποβολή τους.

6. Προθεσμίες

α) Γενική προθεσμία

i) Για την υποβολή αίτησης των μερών ώστε να τους αποσταλεί ερωτηματολόγιο

Όλα τα ενδιαφερόμενα μέρη που δεν συνεργάσθηκαν στην έρευνα, η οποία οδήγησε στην επιβολή των μέτρων που αποτελούν αντικείμενο της παρούσας επανεξέτασης, οφείλουν να ζητήσουν ερωτηματολόγιο το ταχύτερο δυνατόν και το αργότερο εντός δεκαπέντε ημερών από τη δημοσίευση της παρούσας ανακοίνωσης στην Επίσημη Εφημερίδα των Ευρωπαϊκών Κοινοτήτων.

ii) Για την αναγγελία των μερών, την υποβολή απαντήσεων στο ερωτηματολόγιο και την παροχή οποιασδήποτε άλλης πληροφορίας

Όλα τα ενδιαφερόμενα μέρη, για να ληφθούν υπόψη οι παρατηρήσεις τους κατά τη διάρκεια της έρευνας, πρέπει να αναγγελθούν στην Επιτροπή, να υποβάλουν τις απόψεις τους και να απαντήσουν στα ερωτηματολόγια ή να υποβάλουν οποιαδήποτε άλλη πληροφορία εντός 40 ημερών από την ημερομηνία δημοσίευσης της παρούσας ανακοίνωσης στην Επίσημη Εφημερίδα των Ευρωπαϊκών Κοινοτήτων, εκτός αν υπάρχει διαφορετική πρόβλεψη. Εφιστάται η προσοχή στο γεγονός ότι η άσκηση των περισσότερων διαδικαστικών δικαιωμάτων που αναφέρονται στο βασικό κανονισμό εξαρτάται από το αν το μέρος αναγγέλλεται εντός της προαναφερθείσας περιόδου.

Οι εταιρείες που θα περιληφθούν στο δείγμα οφείλουν να απαντήσουν σε ερωτηματολόγιο εντός της προθεσμίας που καθορίζεται στην παράγραφο 6 στοιχείο β) σημείο iii) της παρούσας ανακοίνωσης.

iii) Ακροάσεις

Όλα τα ενδιαφερόμενα μέρη μπορούν επίσης να ζητήσουν, εντός της ιδίας προθεσμίας των 40 ημερών, να γίνουν δεκτά σε ακρόαση από την Επιτροπή.

β) Ειδική προθεσμία όσον αφορά τη δειγματοληψία

i) Τα στοιχεία που καθορίζονται στην παράγραφο 5.1 στοιχείο α) σημείο i) και στην παράγραφο 5.1 στοιχείο α) σημείο ii) πρέπει να περιέλθουν στην Επιτροπή εντός δεκαπέντε ημερών από την ημερομηνία δημοσίευσης της παρούσας ανακοίνωσης στην Επίσημη Εφημερίδα των Ευρωπαϊκών Κοινοτήτων, δεδομένου ότι η Επιτροπή προτίθεται να ζητήσει τη γνώμη των ενδιαφερόμενων μερών που έχουν εκδηλώσει την επιθυμία να συμπεριληφθούν στο δείγμα κατά την τελική επιλογή της, εντός προθεσμίας 21 ημερών από την ημερομηνία δημοσίευσης της παρούσας ανακοίνωσης στην Επίσημη Εφημερίδα των Ευρωπαϊκών Κοινοτήτων.

ii) Όλα τα λοιπά στοιχεία που αφορούν την επιλογή του δείγματος όπως αναφέρεται στην παράγραφο 5.1 στοιχείο α) σημείο iii) πρέπει να περιέλθουν στην Επιτροπή εντός 21 ημερών από την ημερομηνία δημοσίευσης της παρούσας ανακοίνωσης στην Επίσημη Εφημερίδα των Ευρωπαϊκών Κοινοτήτων.

iii) Οι απαντήσεις των επιλεγέντων στο δείγμα μερών στο ερωτηματολόγιο πρέπει να περιέλθουν στην Επιτροπή εντός 37 ημερών από την ημερομηνία κατά την οποία ενημερώθηκαν ότι συμπεριελήφθησαν στο δείγμα.

7. Γραπτές παρατηρήσεις, απαντήσεις στο ερωτηματολόγιο και αλληλογραφία

Όλες οι παρατηρήσεις και οι αιτήσεις των ενδιαφερομένων μερών πρέπει να υποβληθούν γραπτώς (όχι σε ηλεκτρονική μορφή, εκτός αν υπάρχει σχετικά πρόβλεψη), και να αναφέρουν την επωνυμία, τη διεύθυνση, την ηλεκτρονική διεύθυνση, τον αριθμό τηλεφώνου, φαξ ή/και τέλεξ του ενδιαφερόμενου μέρους.

Διεύθυνση αλληλογραφίας της Επιτροπής: Ευρωπαϊκή Επιτροπή Γενική Διεύθυνση Εμπορίου

Διεύθυνση B

Γραφείο: J-79 5/16 B - 1049 Βρυξέλλες Φαξ (32-2) 295 65 05 Τέλεξ: COMEU B 21877.

8. Άρνηση συνεργασίας

Στις περιπτώσεις που ένα ενδιαφερόμενο μέρος αρνείται την πρόσβαση σε αναγκαία στοιχεία ή γενικότερα δεν τα παρέχει εντός της προβλεπόμενης προθεσμίας, ή παρεμποδίζει σημαντικά την έρευνα, επιτρέπεται να συνάγονται συμπεράσματα, θετικά ή αρνητικά, με βάση τα διαθέσιμα αποδεικτικά στοιχεία, όπως προβλέπεται στο άρθρο 18 του βασικού κανονισμού.

Όταν διαπιστώνεται ότι ένα ενδιαφερόμενο μέρος έχει προσκομίσει ψευδή ή παραπλανητικά στοιχεία, τα εν λόγω στοιχεία δεν λαμβάνονται υπόψη και είναι δυνατόν να χρησιμοποιηθούν τα διαθέσιμα πραγματικά στοιχεία.

(1) ΕΕ C 51 της 26.2.2002, σ. 12.

(2) ΕΕ L 56 της 6.3.1996, σ. 1.

(3) ΕΕ L 305 της 7.11.2002, σ. 1.

(4) ΕΕ L 322 της 25.11.97, σ. 1.

(5) ΕΕ L 23 της 28.1.2000, σ. 1.

(6) ΕΕ L 322 της 25.11.1997, σ. 63.

(7) ΕΕ L 23 της 28.1.2000, σ. 78.

(8) Για καθοδήγηση σχετικά με την έννοια των συνδεδεμένων εταιρειών, βλέπε άρθρο 143 του κανονισμού (ΕΟΚ) αριθ. 2454/93 της Επιτροπής σχετικά με την εφαρμογή του κοινοτικού τελωνειακού κώδικα (ΕΕ L 253 της 11.10.1993, σ. 1).